
Patērētāju strīdu risināšanas komisija (turpmāk – Komisija) šādā sastāvā: 
Komisijas priekšsēdētāja Liene Neimane, 
Komisijas loceklis Andrejs Vanags – patērētāju interešu pārstāvis,
Komisijas locekle Inga Kursīte – komersantu interešu pārstāve,
izskatījusi patērētājas SIA “Internet Technology”, reģistrācijas Nr. 40103679941 (turpmāk – sabiedrība), strīdu saistībā ar fotografēšanas pakalpojuma nesniegšanu un naudas atmaksu.
No lietas materiāliem izriet, ka starp patērētāju un sabiedrību tika noslēgts distances līgums par fotografēšanas pakalpojumu sniegšanu, kas ietvēra izlaiduma albuma izveidošanu, video sagatavošanu un fotogrāfiju nodošanu digitālā formātā. Samaksu par pakalpojumu patērētājs veica 2025. gada 19. februārī. Saskaņā ar līgumu pakalpojumu bija paredzēts izpildīt līdz 2025. gada 19. maijam, bet vēlāk sabiedrība noteica papildu izpildes termiņu līdz 2025. gada 10. augustam. Sabiedrība pakalpojumu neizpildīja ne sākotnēji noteiktajā termiņā, ne arī papildu termiņā. Patērētājam netika nodots izlaiduma albums, sagatavots video un nodotas fotogrāfijas digitālā formātā. Pēc tam patērētājs vērsās pie sabiedrības, pieprasot izpildīt līgumu, bet, pakalpojumu joprojām nesaņemot, pieprasīja atmaksāt par pakalpojumu samaksāto naudu. Sabiedrība uz patērētāja prasījumiem nereaģēja un paskaidrojumus Patērētāju tiesību aizsardzības centram nesniedza. Patērētājs Komisiju lūdz atcelt līgumu un uzdot sabiedrībai atmaksāt par pakalpojumu samaksāto naudas summu.
Sabiedrība lietā nav sniegusi viedokli un Komisijai nav iesniegusi pierādījumus, kas apliecinātu pakalpojuma pilnīgu vai daļēju izpildi.
Komisija, izvērtējot lietā esošos dokumentus, secina, ka sabiedrība nav izpildījusi līgumā noteikto pienākumu sniegt pakalpojumu noteiktajā termiņā un pakalpojums nav sniegts arī līdz lēmuma pieņemšanas brīdim. Sabiedrība nav iesniegusi Komisijai pierādījumus, kas apliecinātu pakalpojuma pilnīgu vai daļēju izpildi, tādēļ lietas materiāli nedod pamatu secināt, ka līgumā noteiktās saistības būtu izpildītas.
Komisija norāda, ka saskaņā ar Patērētāju tiesību aizsardzības likuma (turpmāk – PTAL) 30. panta pirmo daļu, ja līgumslēdzējas puses nav vienojušās citādi, pārdevējam vai pakalpojuma sniedzējam ir pienākums piegādāt preci vai sniegt pakalpojumu bez nepamatotas kavēšanās, bet ne vēlāk kā 30 dienu laikā pēc līguma noslēgšanas. Savukārt PTAL 30. panta otrā daļa paredz, ka, ja pakalpojuma sniedzējs nav izpildījis savu pienākumu noteiktajā termiņā, patērētājs pieprasa pakalpojuma sniegšanu papildu termiņā. Ja pakalpojums netiek sniegts arī papildu termiņā, patērētājam ir tiesības vienpusēji atkāpties no līguma. Atbilstoši PTAL 30. panta septītajai daļai, ja patērētājs atkāpjas no līguma, pakalpojuma sniedzējam ir pienākums 14 dienu laikā atmaksāt patērētājam visas par pakalpojumu samaksātās naudas summas.
	Papildus Komisija norāda, ka nesniegtais video un digitālās fotogrāfijas ir kvalificējami kā digitālais saturs. Atbilstoši Patērētāju tiesību aizsardzības likuma 30.2 panta pirmajai daļai, ja pakalpojuma sniedzējs nav piegādājis digitālo saturu, patērētājam ir tiesības pieprasīt tā piegādi. Ja digitālais saturs netiek piegādāts bez nepamatotas kavēšanās vai patērētāja noteiktajā papildu termiņā, patērētājam ir tiesības prasīt līguma atcelšanu.
Ņemot vērā, ka sabiedrība nav sniegusi ne fotografēšanas pakalpojumu, ne piegādājusi līgumā paredzēto digitālo saturu, Komisija secina, ka patērētājam ir tiesības atkāpties no līguma un prasīt, lai sabiedrība atmaksā par pakalpojumu samaksāto naudas summu pilnā apmērā.
Ņemot vērā minēto, Komisija, pamatojoties uz Patērētāju tiesību aizsardzības likuma 26.3 panta pirmo daļu, 26.4 panta pirmo un otro daļu, 26.11 panta pirmo daļu, 26.12 panta pirmo un otro daļu, 30.panta otro un septīto daļu, kā arī 30.2 panta pirmo daļu

nolemj:

apmierināt patērētājas prasību.
Uzdot SIA “Internet Technology” atmaksāt patērētājam par pakalpojumu samaksāto naudas summu 50,00 euro apmērā.

Saskaņā ar Patērētāju tiesību aizsardzības likuma 26.12 panta piekto daļu Komisijas lēmumam ir ieteikuma raksturs un tas nav apstrīdams vai pārsūdzams.
Saskaņā ar Patērētāju tiesību aizsardzības likuma 26.12 panta septīto daļu Komisijas lēmums ir labprātīgi izpildāms 30 dienu laikā no tā spēkā stāšanās datuma.

Šis dokuments ir parakstīts ar drošu elektronisko parakstu un satur laika zīmogu.

Komisijas priekšsēdētāja							Liene Neimane

